
Riigihanke „Narva lasteaia Päikene rekonstrueerimine“ 

avatud hankemenetluse tulemuste kinnitamine

1. ASJAOLUD JA MENETLUSE KÄIK 
Narva Linnavalitsus võttis 30.04.2008.a. vastu korralduse nr 544-k, millega algatati riigihanke „Narva lasteaia Päikene rekonstrueerimine“ (riigihanke viitenumber: 106069) avatud hankemenetlus.

05.06.2008.a. toimus Narva Linnavalitsuse 29.12.2005.a korraldusega nr 1400-k moodustatud riigihanke komisjoni istung, millel avati konkursipakkumistega pakendid. 
Vastavalt riigihanke „Narva lasteaia Päikene rekonstrueerimine“ hankedokumentide punktis 16.2. sätestatule hankija võrdleb ja hindab pakkumusi pakkumuse maksumuse järgi. Edukaks tunnistatakse madalaima maksumusega pakkumus.

Lähtudes ülaltoodust ning Narva Linnavalitsuse 08.03.2006.a määruse nr 298 „Riigihangete läbiviimise reglement“ § 16 punktis 1 sätestatust, esitab riigihanke eest vastutav isik Osaühingu ZOROASTER juhatuse liige Aivo Raud avatud hankemenetluse tulemused Narva Linnavalitsusele kinnitamiseks.
2. ÕIGUSLIKUD JÄRELDUSED 
Riigihangete seaduse § 50 lõike 3 järgi juhul, kui hankija sõlmib hankelepingu madalaima hinnaga pakkumuse alusel, hindab ta pakkumusi lähtuvalt nende maksumusest ja tunnistab kirjaliku otsusega edukaks kõige madalama hinnaga pakkumuse.
Kohaliku omavalitsuse korralduse seaduse § 30 lõike 1 punkti 3 kohaselt linnavalitsus lahendab ja korraldab kohaliku elu küsimusi, mis ei kuulu volikogu pädevusse. 

Vastavalt Narva Linnavalitsuse 08.03.2006.a määruse nr 298 „Riigihangete läbiviimise reglement“ § 16 punktile 1 esitab riigihanke eest vastutav isik konkursi tulemused Narva Linnavalitsusele võitja kinnitamiseks.
3. OTSUS

3.1. Kinnitada riigihanke “Narva lasteaia Päikene rekonstrueerimine” (riigihanke viitenumber: 106069) avatud hankemenetluse tulemused vastavalt lisale.
3.2. Tunnistada edukaks Osaühing ALTRANET (registrikood: 10855599) poolt esitatud pakkumus kui kõige madalama maksumusega pakkumus.
3.3. Narva Linnavalitsuse Linnavara- ja Majandusametil teha korraldus asjaosalistele teatavaks.
4. RAKENDUSSÄTTED 

4.1. Käesolevat korraldust on võimalik vaidlustada 30 päeva jooksul haldusakti teatavaks tegemisest, esitades kaebuse Tartu Halduskohtu Jõhvi kohtumajja halduskohtumenetluse seadustikus sätestatud korras.
4.2. Korraldus jõustub seadusega sätestatud korras.

